Diari Oficial de la Generalitat Valenciana


Sumari del DOGV 3189, del 23-02-1998 (1998/1241)

ORDRE de 17 de febrer de 1998, de la Conselleria d'Ocupació, Indústria i Comerç, per la qual s'estableixen les bases per al cofinançament de projectes presentats en el marc del programa comunitari Leonardo da Vinci.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3189

Data del DOGV
:   23-02-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/1241


Data del document
:   17-02-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 17 de febrer de 1998, de la Conselleria d'Ocupació, Indústria i Comerç, per la qual s'estableixen les bases per al cofinançament de projectes presentats en el marc del programa comunitari Leonardo da Vinci. [1998/X1241]
  
El Consell de la Unió Europea aprovà mitjançant decisió (94/819/CE) de 6 de desembre de 1994 (Diario Oficial de las Comunidades Europeas número L340/1994, del 29 de desembre de 1994), l'establiment d'un programa d'acció per a la posada en marxa d'una política de formació professional de la Comunitat Europea denominat Leonardo da Vinci.
  
L'esmentat programa contribueix a l'establiment d'una política de formació professional a escala comunitària (article 127 del Tractat Constitutiu de la Comunitat Europea) i el seu objectiu és promoure nous enfocaments en les polítiques i les pràctiques de formació professional inicial i contínua. Les accions que es portaran a terme dins del Programa Leonardo el 1998, tindran en compte el coneixement operatiu i les polítiques resultants de les accions en matèria d'educació i formació realitzades a escala comunitària recollides, entre d'altres, en els següents documents: Any Europeu de l'Educació i la Formació Permanent (1996), llibre blanc de la Comissió Enseñar y aprender: hacia la sociedad del conocimiento (COM 95), informe de la Comissió relatiu a l'accés dels treballadors a la formació contínua (COM 97), i el llibre verd de la Comissió sobre els obstacles a la mobilitat transnacional de les persones en període de formació (COM 96). També ofereixen un marc de referència apropiat a les orientacions fixades en l'àmbit de la promoció de l'ocupació pels recents consells europeus, sobretot el d'Amsterdam (juny 97), la comunicació de la Comissió al Consell Desarrollar el Aprendizaje en Europa (COM 97) i les orientacions de la Comissió en el seu Pacto de Confianza Europeo por el Empleo (CSE 96).
  
La Comissió Europea ha convocat per a l'anualitat 1998 la presentació de candidatures en el marc del Programa Leonardo da Vinci (97/C 372/12), que s'ha publicat en el Diario Oficial de las Comunidades Europeas de data 9 de desembre de 1997, i el Comitè director del Programa Leonardo da Vinci ha publicat la convocatòria nacional de presentació de projectes per a 1998 en el Boletín Oficial del Estado núm. 299, de 15 de desembre de 1997.
  
Ambdues convocatòries presten en l'anualitat 1998 especial atenció a la difusió de resultats, metodologia, instruments i productes de formació; la difusió de la innovació en la formació, sobretot per a les petites i mitjanes empreses; el desenvolupament de xarxes europees de cooperació per a la formació implicant els diferents actors més rellevants, sobretot els agents socials; l'experimentació en matèria d'accés a la formació contínua i l'orientació en el marc de noves formes d'organització del treball, de manera especial les destinades a afavorir la integració o reincorporació al món del treball de joves i adults aturats; les propostes de qualitat en l'àmbit de la igualtat d'oportunitats; i també les propostes de millora de les competències lingüístiques, especialment les que utilitzen nous enfocaments metodològics que utilitzen els resultats recents de les noves tecnologies.
  
Per a 1998 s'han identificat cinc grans prioritats que s'aplicaran a tots els capítols i mesures del Programa Leonardo da Vinci. Aquestes prioritats són les següents: 1) adquisició de noves competències; 2) acostament entre els centres d'ensenyament o de formació professional i d'empreses; 3) lluita contra l'exclusió; 4) inversió en recursos humans; i 5) generalització de l'accés als coneixements i a la promoció del desenvolupament de les competències professionals, mitjançant els instruments de la societat de la informació, en la perspectiva de la formació permanent.
  
La Generalitat Valenciana desenvolupa, en el marc de la seua política de formació professional i foment de l'ocupació, accions en sinergia amb les estratègies de la Unió Europea adreçades a afavorir el desenvolupament i la cohesió de l'espai social europeu, potenciant la participació de promotors públics i privats en les convocatòries comunitàries que tinguen com a objectiu el desenvolupament dels recursos humans, i complementant els esforços econòmics de les institucions públiques i privades de la Comunitat Valenciana que hi participen mitjançant el cofinançament de projectes. Per això, cal definir les línies de col·laboració de la Conselleria d'Ocupació, Indústria i Comerç amb les entitats públiques i privades que presenten projectes en l'àmbit del programa comunitari Leonardo da Vinci i vulguen comptar amb la Generalitat Valenciana com a organisme cofinançador.
  
En virtut d'això i fent ús de les facultats que m'atorguen l'article 35 de la Llei 5/1983, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte d'aquesta convocatòria és promoure, en l'àmbit territorial de la Comunitat Valenciana, la participació de promotors públics i privats en el programa comunitari Leonardo da Vinci, establint les condicions i el procediment per a la presentació de projectes davant la Conselleria d'Ocupació, Indústria i Comerç.
  
2. La Conselleria d'Ocupació, Indústria i Comerç, amb aquesta finalitat, podrà donar suport a projectes com a organisme públic cofinançador, d'acord amb la corresponent consignació establida en la Llei de Pressupostos de la Generalitat Valenciana per a 1998.
  
Article 2. Accions susceptibles de suport
  
Les ajudes objecte d'aquesta convocatòria es concediran als projectes que es presenten als diferents capítols i mesures de la decisió creadora del programa que són les següents:
  
Capítol I: Suport a la millora dels sistemes i dispositius de formació professional en els estats membres.
  
Mesura I.1.1. Concepció i realització de projectes pilot transnacionals.
  
Podran rebre ajuda els projectes pilot que desenvolupen algun o diversos dels següents aspectes:
  
a) Millora de la qualitat de la formació professional inicial i de la transició dels joves a la vida activa.
  
b) Millora de la qualitat dels dispositius de formació professional contínua.
  
c) Informació i orientació professional.
  
d) Foment de la igualtat d'oportunitats entre homes i dones en la formació professional.
  
e) Millora de la qualitat dels dispositius de formació professional a favor de les persones desfavorides enfront del mercat laboral a causa dels factors socioeconòmics, geogràfics o ètnics, o minusvalideses físiques o mentals, absència de qualificacions o qualificacions inadequades que hi comporten un risc d'exclusió social.
  
Mesura I.1.2. Programes transnacionals d'estades i intercanvis.
  
Podran rebre ajuda les propostes de programes transnacionals d'estades i intercanvis següents, amb prioritat als que desenvolupen i experimenten els resultats de projectes previstos en la mesura I.1.1:
  
a) Programes transnacionals d'estades de joves en formació professional inicial.
  
b) Programes transnacionals d'estades de joves treballadors.
  
c) Programes transnacionals d'intercanvis de formadors.
  
Capítol II. Suport a la millora de les accions de formació professional relativa a l'empresa i els treballadors, incloent-hi la cooperació universitat-empresa.
  
Mesura II.1.1. Concepció i realització de projectes pilot transnacionals.
  
Podran rebre ajuda els projectes pilot que desenvolupen algun o diversos dels aspectes següents:
  
a) La innovació en la formació professional.
  
b) La inversió en la formació contínua dels treballadors.
  
c) La transferència de les innovacions tecnològiques.
  
d) La promoció de la igualtat d'oportunitats en formació professional.
  
Mesura II.1.2. Programes transnacionals d'estades i intercanvis.
  
Podran rebre ajuda:
  
a) Els programes d'estades d'estudiants universitaris i llicenciats en empreses.
  
b) Els intercanvis entre empreses i universitats o organitzacions de formació.
  
c) Els intercanvis entre responsables de formació en les empreses.
  
Capítol III. Suport al desenvolupament de competències lingüístiques, de coneixements i de difusió de les innovacions en l'àmbit de la formació professional.
  
Mesura III.1. Cooperació amb vista a la millora de les competències lingüístiques.
  
Podran rebre ajuda:
  
a) La concepció i realització de projectes pilot.
  
b) Programes d'intercanvis transnacionals de formadors.
  
Mesura III.2. Desenvolupament de coneixements en l'àmbit de la formació professional.
  
Podran rebre ajuda:
  
a) Els treballs d'enquestes i anàlisis en l'àmbit de la formació professional, pel que fa a les cinc prioritats previstes per a 1998 en les convocatòries nacional i comunitària.
  
Mesura III.3. Desenvolupament de la difusió de les innovacions en l'àmbit de la formació professional.
  
Podran rebre ajuda:
  
a) Els projectes de difusió.
  
Article 3. Beneficiaris
  
Podran concórrer a aquesta convocatòria aquelles entitats públiques o privades de la Comunitat Valenciana que actuen com a promotors de projectes que es presenten a les convocatòries nacional o comunitària del Programa Leonardo da Vinci, que vulguen sol·licitar la participació de la Conselleria d'Ocupació, Indústria i Comerç, com a organisme cofinançador.
  
Article 4. Presentació de sol·licituds i termini
  
1. Les sol·licituds hauran de formalitzar-se en el model que figura com a annex a aquesta ordre, i podran presentar-se en la Unitat de Coordinació del Fons Social Europeu de la Conselleria d'Ocupació, Indústria i Comerç, c/ Colom, núm. 66, de València, o en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds hauran d'anar acompanyades de la següent documentació:
  
a) Documentació administrativa.
  
Haurà de presentar-se original i còpia per a la compulsa, o bé còpies compulsades de la següent documentació:
  
1. Documentació acreditativa i identificativa del sol·licitant i del seu representant legal.
  
2. Certificació o sol·licitud de certificació que acredite que el sol·licitant es troba al corrent en el compliment de les seues obligacions fiscals i de la Seguretat Social. En el supòsit de presentar sol·licitud de certificació, l'original d'aquesta haurà d'incorporar-se a l'expedient en data anterior a la fixada en l'article 7 d'aquesta ordre per a la resolució de la sol·licitud.
  
3. Dades de domiciliació bancària, d'acord amb el model facilitat a aquest efecte (fitxa de manteniment de tercers).
  
b) Documentació tècnica.
  
Es presentaran dos exemplars per projecte:
  
1. Sol·licitud d'ajuda en el model normalitzat que s'hi adjunta com a annex, degudament emplenada.
  
2. Sol·licitud de participació en la convocatòria comunitària o nacional del Programa Leonardo da Vinci presentada en el formulari oficial de candidatura.
  
3. Memòria del projecte.
  
4. Cartes signades per la persona autoritzada de cada una de les entitats jurídiques que participen en el projecte, en les quals es consigne clarament la participació del soci i els compromisos que assumeix com a conseqüència de la seua participació en el projecte.
  
3. El termini de presentació de les sol·licituds serà de deu dies naturals comptats des de l'endemà de la publicació d'aquesta disposició en el Diari Oficial de la Generalitat Valenciana.
  
4. La presentació del projecte als efectes d'aquesta ordre no eximeix de l'obligació de la seua presentació davant la instància nacional o comunitària corresponent, en els terminis previstos en les respectives convocatòries .
  
Article 5. Requisits d'admissibilitat
  
Per a considerar formalment admissibles els projectes que es presenten a l'empara d'aquesta convocatòria, hauran de reunir els següents requisits:
  
a) Ser presentats per una persona jurídica el domicili social de la qual es trobe al territori de la Comunitat Valenciana; no podran ser presentats per una persona física.
  
b) Que en el formulari oficial de candidatura, degudament signat, s'hagen omplit clarament els següents punts:
  
1. La referència del projecte a una sola mesura dins d'un capítol del programa.
  
2. Clara identificació de quin és el principal objectiu que desenvoluparà el projecte, dins dels dinou que hi ha en el marc comú d'objectius previstos en l'article 3 de la decisió.
  
3. Indicació explícita de la prioritat a la qual respon la proposta presentada, dins de les prioritats fixades per a l'anualitat 1998 per les convocatòries comunitària i nacional.
  
4. Inclusió del resum, la fitxa financera i una descripció del pla de treball i els mètodes d'avaluació previstos.
  
c) Ser presentades per un promotor en nom d'una associació transnacional clarament identificada, composta almenys per tres estats participants de ple dret en el Programa Leonardo da Vinci. En el cas dels programes d'estades i intercanvis del capítol I (mesura I.1.2) i de les propostes de projectes pilot i de programes d'intercanvis transnacionals del capítol III (mesures III.1.a i III.1.b), l'associació podrà establir-se amb un mínim de dos estats participants de ple dret, un dels quals haurà de ser membre de la Unió Europea.
  
A aquests efectes s'entenen com a països participants de ple dret els països membres de la Unió Europea, els membres de l'Espai Econòmic Europeu (Noruega, Islàndia i Liechtenstein) i la República Txeca, Hongria, Romania i Xipre.
  
L'acreditació fefaent de l'existència de l'associació transnacional es justificarà mitjançant carta signada per persona autoritzada de cada una de les entitats jurídiques que participen en l'esmentada associació, on es consignarà clarament la proposta en la qual el soci participa, especificant els compromisos que assumeix com a conseqüència de la seua participació en el projecte.
  
L'incompliment de les condicions d'admissibilitat donarà lloc al rebuig de la proposta, sense entrar en el seu examen material.
  
Article 6. Criteris d'avaluació de les sol·licituds
  
Les sol·licituds seran avaluades d'acord amb les següents condicions dels projectes:
  
a) Contribució de l'associació transnacional a la millora de les possibilitats d'ocupació i adaptació dels treballadors a les necessitats del mercat de treball, la mobilitat transnacional dels treballadors, la transparència i el reconeixement de les qualificacions, la lluita contra l'exclusió, o les necessitats en competències de les empreses i en particular de les PIME.
  
b) Clara exposició de la millora que el projecte pretén aconseguir en les metodologies, continguts, pràctiques i dispositius existents en la formació, primant aquells projectes adreçats a la formació professional ocupacional.
  
c) El caràcter multiagent dels partícips en el projecte de forma que representen els diferents tipus d'organitzacions implicades en la formació professional, amb participació activa i integrada en el projecte a escala sectorial i territorial, a fi de contribuir a l'efecte multiplicador del projecte.
  
d) Es valorarà que les aptituds tècniques de l'associació siguen adequades a la dimensió i naturalesa del projecte.
  
e) Exposició dels mètodes de transferència dels resultats previstos a altres actors potencials de la formació.
  
f) Adequació del quadre financer detallat del formulari de candidatura a les activitats que es realitzaran per al desenvolupament del projecte i a la seua temporització, indicant clarament les despeses i ingressos del projecte.
  
g) Capacitat per a incidir en l'eliminació de desequilibris regionals, i també generar un efecte demostració sobre altres col·lectius o territori de la Comunitat Valenciana.
  
Article 7. Durada del projecte
  
Aquesta convocatòria té lloc dos anys abans que acabe el període d'execució del Programa Leonardo da Vinci decidit pel Consell, el qual haurà de preparar-ne la possible continuació seguint les orientacions definides per la Comissió en la seua Agenda 2000. En conseqüència, els projectes que es a aquesta convocatòria hauran de tenir una durada màxima de dos anys.
  
Article 8. Resolució de la concessió d'ajudes
  
Una vegada avaluades les sol·licituds d'acord amb els criteris anteriorment establits, i seleccionats aquells projectes que més s'hi ajusten, el conseller d'Ocupació, Indústria i Comerç dictarà la resolució de concessió de l'ajuda.
  
La resolució de concessió de les ajudes fixarà expressament la seua quantia i incorporarà, si escau, les condicions, obligacions i determinacions accessòries a les quals s'ha d'ajustar el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini per a tramitar i resoldre els expedients acabarà el 20 de març de 1998. Transcorregut l'esmentat termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Si escau, les anualitats següents del projecte quedaran subordinades a l'existència de crèdit que per a cada exercici es consigne en el pressupost de la Generalitat Valenciana.
  
La concessió de l'ajuda queda condicionada a l'aprovació definitiva del projecte per part dels organismes nacionals i/o comunitaris competents i a la disponibilitat pressupostària destinada a aquesta finalitat.
  
Article 9. Import de les ajudes
  
La contribució financera de la Conselleria d'Ocupació, Indústria i Comerç, arribarà als imports màxims següents:
  
1. En els projectes pilot i de difusió i en projectes d'enquestes i anàlisis, fins un 20% dels costos elegibles del projecte, amb un màxim de quatre milions quatre-centes mil pessetes anuals (4.400.000 PTA) per projecte. Aquesta ajuda es concedirà per a cada exercici pressupostari en relació amb la temporització de les activitats que es realitzaran per al desenvolupament del projecte, proposada pel beneficiari en la seua sol·licitud.
  
2. En els projectes transnacionals d'estades i intercanvis aprovats es concedirà una quantitat fixa per candidat de trenta-set mil cinc-centes pessetes (37.500 PTA), fins un import màxim anual per projecte de tres-centes mil pessetes (300.000 PTA).
  
En el supòsit que l'ajuda concedida per la Conselleria d'Ocupació, Indústria i Comerç siga inferior a la sol·licitada, es permetrà, si escau, que se suplemente la diferència amb fonts de finançament addicional, públiques o privades, a l'efecte de no menyscabar el cost del projecte per a la seua presentació a les instàncies nacional i/o comunitàries.
  
Tenint present que la concessió de les ajudes està condicionada a l'aprovació definitiva del projecte, tal com s'indica en l'article 8 d'aquesta ordre, els imports de subvenció concedida s'ajustaran proporcionalment als imports finalment aprovats per les instàncies nacionals i/o comunitàries competents.
  
Article 10. Obligacions del beneficiari
  
Els beneficiaris seran responsables:
  
1. De l'execució i el desenvolupament del projecte.
  
2. En els projectes d'estades i intercanvis, de l'establiment de sistemes i criteris equitatius de selecció dels candidats.
  
3. En tota la documentació, sobre qualsevol suport, que genere el desenvolupament del projecte finançat, i també en els actes de difusió hi haurà de figurar el finançament i la col·laboració de la Conselleria d'Ocupació, Indústria i Comerç.
  
4. L'import de les diferents ajudes acumulades del projecte, qualsevol que en siguen l'origen o la naturalesa, no podrà en cap cas sobrepassar el cost total del projecte.
  
5. De la notificació per escrit a la Conselleria d'Ocupació, Indústria i Comerç de qualsevol modificació del projecte objecte d'ajuda.
  
6. De la tramesa a la Conselleria d'Ocupació, Indústria i Comerç d'una còpia del contracte signat amb la Comissió Europea per al desenvolupament del projecte.
  
7. De la justificació, dins del termini que s'hi concedisca, de les despeses elegibles acreditades en l'execució del projecte, acompanyada d'una memòria financera i de les activitats desenvolupades.
  
Article 11. Minoració i resolució de les ajudes
  
L'alteració d'alguna de les característiques del projecte, com també la no execució parcial de les despeses previstes, o la falta de justificació d'aquestes dins del termini concedit per a això, podrà originar la minoració de l'ajuda concedida.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació d'aquesta, originarà la incoació, per part de l'òrgan competent per a la concessió de les ajudes, del corresponent expedient que podrà acabar, si escau, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb el que estableix la Llei 13/1997, de 29 de desembre, de la Generalitat Valenciana, de Pressupostos per a l'exercici 1998, les ajudes previstes en aquesta ordre es finançaran a càrrec de la secció 11, programa 322.10, línia 420, per un import global de quinze milions de pessetes (29.175.557 PTA).
  
Per a exercicis futurs, per ordre de la Conselleria d'Ocupació, Indústria i Comerç, i d'acord amb el que s'estableix en la corresponent llei de pressupostos, es faran públiques les línies de crèdit i l'import global màxim destinat per a la concessió de les ajudes previstes en aquesta disposició, tot complint el que s'ha disposat en l'article 47.11 del Text Refós de la Llei d'Hisenda Pública.
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol dels òrgans de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits als quals es refereix el document.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 17 de febrer de 1998
  
El conseller d'Ocupació, Indústria i Comerç,